**ORDIN nr. 206 din 29 octombrie 2007**

pentru aprobarea Regulamentului-cadru

 de autorizare a autorităţilor de autorizare pentru serviciile publice de transport local şi judeţean de persoane

**EMITENT:**

Autoritatea Naţională de Reglementare pentru Serviciile Comunitare de Utilităţi Publice - A.N.R.S.C.

**PUBLICAT ÎN:**

Monitorul Oficial nr. 756 din 7 noiembrie 2007

  Având în vedere prevederile art. 20 alin. (5) lit. a) şi c) din Legea serviciilor de transport public local nr. 92/2007,

  în temeiul art. 4 alin. (4) din anexa la Hotărârea Guvernului nr. 671/2007 privind aprobarea Regulamentului de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice şi al art. 22 alin. (2) din Legea serviciilor comunitare de utilităţi publice nr. 51/2006,

  preşedintele Autorităţii Naţionale de Reglementare pentru Serviciile Comunitare de Utilităţi Publice emite următorul ordin:

 ART. 1

  Se aprobă Regulamentul-cadru de autorizare a autorităţilor de autorizare pentru serviciile publice de transport local şi judeţean de persoane, prevăzut în anexa care face parte integrantă din prezentul ordin.

  ART. 2

  Departamentele de specialitate din cadrul Autorităţii Naţionale de Reglementare pentru Serviciile Comunitare de Utilităţi Publice vor urmări respectarea prevederilor prezentului ordin.

  ART. 3

  Prezentul ordin va fi publicat în Monitorul Oficial al României, Partea I.

Preşedintele Autorităţii Naţionale de Reglementare pentru Serviciile Comunitare de Utilităţi Publice,

Marian Cristinel Bîgiu

  Bucureşti 29 octombrie 2007.

  Nr. 206.

  ANEXA 1

**REGULAMENT-CADRU din 29 octombrie 2007**

de autorizare a autorităţilor de autorizare pentru serviciile publice de transport local şi judeţean de persoane

  **CAP. I**

**Domeniu de reglementare**

**ART. 1**

  Prezentul regulament-cadru este elaborat în conformitate cu prevederile art. 20 alin. (5) lit. a) şi c) din Legea serviciilor publice de transport persoane in unităţile administrativ-teritoriale nr. 92/2007, cu modificările şi completările ulterioare.

  **ART. 2**

  (1) Prezentul regulament-cadru are ca obiect stabilirea modului în care se realizează autorizarea autorităţilor de autorizare.

  (2) Autoritatea de autorizare reprezintă compartimentul sau serviciul specializat de transport din cadrul fiecărei autorităţi a administraţiei publice locale şi asociaţii de dezvoltare intercomunitară.

**ART. 3**

  (1) Autorizarea autorităţilor de autorizare se face de către direcţia de specialitate din cadrul Autorităţii Naţionale de Reglementare pentru Serviciile Comunitare de Utilităţi Publice, denumită în continuare A.N.R.S.C.

  (2) Autorizarea este echivalentă cu licenţierea autorităţii de autorizare pentru acordarea autorizaţiilor de transport în regim de taxi, în conformitate cu prevederile legii specifice.

**ART. 4**

  (1) Prezentul regulament-cadru se aplică autorităţilor de autorizare care solicită de la A.N.R.S.C. autorizarea în domeniul serviciilor publice de transport local şi judeţean de persoane, pentru funcţionarea acestora în conformitate cu prevederile legale în vigoare.

    (2) Autorizaţia acordată de A.N.R.S.C. autorităţilor de autorizare care fac dovada îndeplinirii condiţiilor de autorizare prevăzute în prezentul regulament dă dreptul acestora să elibereze, să modifice, să prelungească, să suspende şi să retragă autorizaţiile de transport, în conformitate cu prevederile Regulamentului-cadru de acordare a autorizaţiilor de transport în domeniul serviciilor de transport public local, aprobat prin Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 207/2007.

 **CAP. II**

**Condiţii de autorizare**

**ART. 5**

  Pentru autorizarea autorităţilor de autorizare înfiinţate la nivelul oraşelor, municipiilor, judeţelor, asociaţiilor de dezvoltare intercomunitară, trebuie îndeplinite cumulativ următoarele condiţii:

    a) să fie constituite şi să funcţioneze în condiţiile legii;

  b) să aibă minimum un angajat cu contract individual de muncă pe durată nedeterminată pentru localităţile având o populaţie de până la 15.000 de locuitori sau minimum 2 angajaţi cu contract individual de muncă pe durată nedeterminată pentru localităţile cu populaţie de peste 15.000 de locuitori;

    c) persoanele care analizează şi evaluează documentaţiile de autorizare să aibă studii superioare;

  d) cel puţin un angajat să aibă studii superioare de specialitate sau studii superioare cu experienţă profesională în domeniu.

  **ART. 6**

  Pentru autorizarea autorităţilor de autorizare înfiinţate la nivelul comunelor, trebuie îndeplinite cumulativ următoarele condiţii:

  a) să fie constituite şi să funcţioneze în condiţiile legii;

  b) să aibă minimum un angajat cu contract individual de muncă pe durată nedeterminată, cu normă întreagă sau cu o fracţiune de cel puţin jumătate de normă;

  c) să aibă minimum un angajat cu studii superioare sau medii de specialitate ori experienţă profesională în domeniu.

**CAP. III**

**Procedura de autorizare**

**ART. 7**

  Pentru dovedirea îndeplinirii condiţiilor de autorizare prevăzute la art. 5 şi 6, după caz, autoritatea administraţiei publice locale/asociaţia de dezvoltare intercomunitară depune la registratura A.N.R.S.C. un dosar cu următoarele documente:

    a) cererea de autorizare, conform modelului din anexa nr. 1;

  b) copie după organigrama aparatului de specialitate al primarului/primarului general al municipiului Bucureşti/ preşedintelui consiliului judeţean sau a aparatului tehnic al asociaţiei de dezvoltare intercomunitară, după caz, din care să reiasă compartimentul/serviciul care are atribuţiile autorităţii de autorizare;

    c) copie după hotărârea consiliului judeţean de înfiinţare a autorităţii de autorizare judeţene;

  d) structura de personal, din care să reiasă numărul, vechimea în muncă şi calificarea personalului din cadrul autorităţii de autorizare;

  e) actele de studii, în copie, pentru personalul din cadrul autorităţii de autorizare;

  f) fişele postului, în copie, pentru personalul din cadrul autorităţii de autorizare;

  g) numele şi datele de contact ale persoanei desemnate să reprezinte autoritatea de autorizare.

**ART. 8**

  (1) A.N.R.S.C. analizează documentele depuse de solicitant, în vederea acordării autorizaţiei, şi, dacă este necesar, transmite solicitantului o adresă prin care i se aduce la cunoştinţă obligaţia de a face completări, corecturi sau clarificări, cu referire la cererea şi documentele depuse, în termen de 5 zile de la înregistrarea dosarului.

  (2) În cazul în care, în termen de 10 zile de la data adresei de solicitare a completărilor, solicitantul nu furnizează toate documentele corespunzătoare, prevăzute de prezentul regulament, inclusiv completările solicitate, A.N.R.S.C. radiază solicitarea respectivă din procedura de acordare a autorizaţiei şi comunică această decizie solicitantului.

  (3) A.N.R.S.C. decide asupra acordării/respingerii autorizaţiei în termen de 10 zile de la data înregistrării dosarului sau în termen de 5 zile de la transmiterea completărilor solicitate conform prevederilor alin. (2).

**ART. 9**

  (1) Autorizarea/neautorizarea se face prin ordin al preşedintelui A.N.R.S.C. şi se comunică solicitantului în maximum 3 zile de la data emiterii ordinului.

  (2) În termen de 15 zile de la data comunicării de către A.N.R.S.C. a înştiinţării privind acordarea autorizaţiei, solicitantul va face dovada plăţii tarifului de acordare a autorizaţiei.

  (3) În cazul nerespectării termenului prevăzut la alin. (2), A.N.R.S.C. va proceda la retragerea autorizaţiei.

  (4) Autorizaţiile intră în vigoare de la data eliberării lor şi au valabilitate permanentă.

**ART. 10**

  (1) În cazul autorizării, ordinul preşedintelui A.N.R.S.C. privind acordarea autorizaţiei însoţit de autorizaţie, al cărei model este cel din anexa nr. 2, se transmite solicitantului după achitarea tarifului aferent.

  (2) În cazul neautorizării, A.N.R.S.C. transmite solicitantului:

  a) ordinul preşedintelui A.N.R.S.C. privind respingerea cererii de acordare a autorizaţiei;

  b) motivele refuzului de acordare a autorizaţiei.

**ART. 11**

  Ordinul preşedintelui A.N.R.S.C. prin care se acordă sau se respinge acordarea autorizaţiei poate fi atacat la Curtea de Apel Bucureşti în condiţiile prevederilor Legii contenciosului administrativ nr. 554/2004, cu modificările şi completările ulterioare.

 **ART. 12**

  (1) Autorizaţiile se înregistrează de A.N.R.S.C. într-un registru special, în care înscrierea se face în ordinea emiterii lor.

  (2) Numărul autorizaţiei este numărul de ordine din acest registru.

  (3) Autorizaţia se eliberează în două exemplare, dintre care un exemplar este transmis autorităţii de autorizare, iar celălalt se păstrează la A.N.R.S.C.

**CAP. IV**

  **Obligaţiile autorităţii de autorizare autorizate**

**ART. 13**

  În desfăşurarea activităţii de analiză şi evaluare documentaţii de autorizare, personalul din cadrul autorităţii de autorizare are următoarele obligaţii:

  a) să cunoască şi să respecte legislaţia de specialitate în vigoare din domeniul serviciilor de transport persoane;

  b) să cunoască şi să respecte prevederile din Regulamentul-cadru de acordare a autorizaţiilor de transport în domeniul serviciilor publice de transport local de persoane;

    c) să îşi fundamenteze concluziile şi consemnările din rapoartele de specialitate în mod obiectiv, exclusiv pe documentele analizate;

  d) să transmită la A.N.R.S.C. orice date sau informaţii solicitate despre activitatea desfăşurată;

  e) să respecte măsurile de conformare stabilite în notele de constatare de către agenţii constatatori ai A.N.R.S.C. cu ocazia efectuării controalelor planificate sau neplanificate;

  f) să se supună controlului şi să pună la dispoziţia agenţilor constatatori ai A.N.R.S.C. datele şi informaţiile solicitate în timpul desfăşurării acţiunii de control;

  g) să îşi exercite capacitatea de apreciere în mod imparţial, astfel încât în procesul de luare a deciziilor să ţină cont numai de situaţiile pertinente şi să acţioneze potrivit actelor normative în vigoare;

  h) să nu accepte, prin poziţia lor oficială, cadouri, servicii, invitaţii la masă şi/sau alte avantaje ori foloase necuvenite, în interes personal sau în beneficiul unui terţ;

  i) să asigure şi să păstreze confidenţialitatea datelor şi a informaţiilor obţinute în exercitarea atribuţiilor de serviciu;

  j) să aibă, în toate situaţiile, o atitudine de neutralitate în relaţiile lor cu transportatorii;

  k) observaţiile la documentaţiile de autorizare, transmise solicitanţilor, să nu facă obiectul comentariilor, aprecierilor sau obiecţiilor faţă de aceştia şi nici al comparaţiilor cu alte documentaţii de autorizare.

**ART. 14**

  (1) Autorizaţia se suspendă de către A.N.R.S.C., pe o perioadă de maximum 30 de zile, în cazul nerespectării prevederilor art. 13 lit. d) şi e).

  (2) Pe perioada suspendării autorizaţiei se interzice eliberarea autorizaţiilor de transport.

  **ART. 15**

  Autorizaţia se retrage de către A.N.R.S.C., în cazul când autoritatea de autorizare:

  a) nu s-a conformat măsurilor dispuse de agenţii constatatori ai A.N.R.S.C. în perioada de suspendare;

  b) nu a respectat prevederile art. 13 lit. f);

  c) prin personalul propriu a săvârşit fapte penale în exercitarea atribuţiilor legale în domeniul serviciilor publice de transport local şi judeţean de persoane şi există o hotărâre judecătorească rămasă definitivă pentru stabilirea vinovăţiei.

 **ART. 16**

  (1) Retragerea autorizaţiei se face după notificarea prealabilă cu 30 de zile a autorităţii administraţiei publice locale.

  (2) În cazul în care, în perioada de notificare, autoritatea administraţiei publice locale sau, după caz, asociaţia de dezvoltare intercomunitară nu face dovada înlocuirii personalului vinovat de săvârşirea faptelor menţionate la art. 15, A.N.R.S.C. va proceda la retragerea autorizaţiei.

    (3) Prin retragerea autorizaţiei încetează dreptul autorităţii de autorizare de a mai elibera autorizaţii de transport.

  (4) Autorizaţiile de transport eliberate după data emiterii ordinului preşedintelui A.N.R.S.C. de retragere a autorizaţiei sunt nule de drept.

  (5) Autoritatea administraţiei publice locale sau, după caz, asociaţia de dezvoltare intercomunitară poate solicita la A.N.R.S.C. o nouă autorizare pentru autoritatea de autorizare, în conformitate cu prevederile prezentului regulament, numai dacă persoanele stabilite vinovate, conform prevederilor art. 15 lit. c), nu mai sunt angajate în cadrul autorităţii de autorizare.

  **ART. 17**

  (1) Suspendarea/retragerea autorizaţiei se face prin ordin al preşedintelui A.N.R.S.C. şi intră în vigoare la data emiterii ordinului.

  (2) Ordinul preşedintelui A.N.R.S.C. de suspendare/retragere a autorizaţiei se transmite autorităţii de autorizare în termen de 3 zile de la data emiterii şi se publică pe pagina web a A.N.R.S.C.

  **ART. 18**

  Ordinul preşedintelui A.N.R.S.C. de suspendare/ retragere a autorizaţiei poate fi atacat, la Curtea de Apel Bucureşti, în condiţiile prevederilor Legii nr. 554/2004, cu modificările şi completările ulterioare.

 **CAP. V**

**Dispoziţii finale**

**ART. 19**

  (1) Pentru eliberarea autorizaţiei, A.N.R.S.C. percepe un tarif de acordare a autorizaţiei de:

  a) 3.179 lei pentru unităţi administrativ-teritoriale cu peste 300.000 de locuitori;

  b) 1.603 lei pentru unităţi administrativ-teritoriale având între 50.000 şi 300.000 de locuitori inclusiv;

  c) 809 lei pentru unităţi administrativ-teritoriale având între 10.000 şi 50.000 de locuitori inclusiv;

  d) 339 lei pentru unităţi administrativ-teritoriale având până la 10.000 de locuitori inclusiv.

    (2) Începând cu anul al doilea de valabilitate a autorizaţiei, A.N.R.S.C. percepe un tarif anual de monitorizare a autorizaţiei egal cu valoarea tarifului pentru acordarea acesteia.

  (3) Tariful anual de monitorizare a autorizaţiei se datorează, în condiţiile prevăzute la alin. (2), începând cu data de întâi a lunii corespunzătoare celei în care s-a eliberat autorizaţia. Plata tarifului de monitorizare se va efectua în tranşe trimestriale egale, având ca termen limită data de 20 a primei luni din trimestrul curent, pentru trimestrul precedent.

  (4) Întârzierea în achitarea sumelor datorate atrage dobânzi şi penalităţi de întârziere, denumite generic accesorii, conform prevederilor Legii nr. 207/2015 privind Codul de procedură fiscală, cu modificările şi completările ulterioare.

  (5) Ordinea stingerii creanţelor datorate bugetului A.N.R.S.C. din tariful anual de monitorizare a autorizaţiei, precum şi a accesoriilor aferente este cea prevăzută în Legea nr. 207/2015 privind Codul de procedură fiscală, cu modificările şi completările ulterioare.

    (6) Tarifele percepute de A.N.R.S.C. se modifică prin ordin al preşedintelui A.N.R.S.C., în funcţie de evoluţia indicelui preţului de consum, şi se publică în Monitorul Oficial al României, Partea I.

  **ART. 20**

  (1) Încasările realizate din aplicarea tarifelor prevăzute în prezentul regulament se fac venit la bugetul A.N.R.S.C.

  (2) Tarifele percepute de la fiecare autoritate de autorizare se varsă în contul Autorităţii Naţionale de Reglementare pentru Serviciile Comunitare de Utilităţi Publice, cod de identificare fiscală 14935787, cod IBAN RO29TREZ70320F365000XXXX, deschis la Trezoreria Operativă a Sectorului 3.

  **ART. 21**

  Autorizaţiile nu pot fi transferate, orice transfer efectuat este nul de drept şi determină retragerea imediată a autorizaţiei.

  **ART. 22**

  Abrogat.

  **ART. 23**

  Anexele nr. 1 şi 2 fac parte integrantă din prezentul regulament.

**ANEXA 1 la regulament**

**CERERE**

**pentru acordarea autorizaţiei**

  Către

  Autoritatea Naţională de Reglementare pentru Serviciile Comunitare de Utilităţi Publice

  Primăria/Primăria Generală a Municipiului Bucureşti/Asociaţia de Dezvoltare Intercomunitară/Consiliul Judeţean ................., având CIF ..............., cu sediul în localitatea ................, str. .............. nr. ....., judeţul/sectorul ….….........., telefon ................, fax .................., e-mail ............., cont ..................., deschis la ................., vă solicită autorizarea Autorităţii de autorizare pentru exercitarea atribuţiilor legale în domeniul serviciilor publice de transport local/judeţean de persoane.

  Data ...........................

  Primar/Primar general/Preşedinte,

  .........................................

  (semnătura şi ştampila)

  ANEXA 2 la regulament

 (a se vedea imaginea asociată)

  -------------

  Anexa nr. 2 la regulament a fost înlocuită cu anexa nr. 3 din ORDINUL nr. 367 din 11 iulie 2011, publicat în MONITORUL OFICIAL nr. 511 din 19 iulie 2011, potrivit pct. 2 al art. III din acelaşi act normativ.